C 124/19

Euroopan unionin toiminnasta tehdyn sopimuksen 114 artiklan 4 kohdan mukainen tiedoksianto – lupa pitää voimassa kansallisia toimenpiteitä, jotka ovat tiukempia kuin EU:n yhdenmukaistamistoimenpide

(ETA:n kannalta merkityksellinen teksti)

(2020/C 124/06)

1. Tanskan kuningaskunta antoi komissiolle tiedoksi 27. tammikuuta 2020 päivätyllä kirjeellä, jonka komissio vastaanotti 30. tammikuuta 2020, haluavansa pitää voimassa kansalliset säännökset, joissa asetetaan kaupallisten lannoitteiden kadmiumpitoisuudelle alempi raja-arvo kuin yhdenmukaistetut raja-arvot, jotka on vahvistettu Euroopan parlamentin ja neuvoston asetuksen (EU) 2019/1009 (1) nojalla. Kyseisessä kansallisessa säännöksessä (fosforia sisältävien lannoitteiden kadmiumpitoisuudesta 5. huhtikuuta 1989 annettu määräys nro 223 ”Bekendtgørelse om indhold af cadmium i fosforholdig gødning”, jäljempänä ’kansallinen toimenpide’) asetetaan fosforipentoksidin raja-arvoksi 48 mg/kg kaupallisissa lannoitteissa, jotka sisältävät raakafosfaatista saatua fosforia ja joiden kokonaisfosforipitoisuus on vähintään 1 painoprosentti. Tämä poikkeaisi epäorgaanisissa pääravinnelannoitteissa epäpuhtautena olevan kadmiumin raja-arvosta, joka vahvistetaan liitteessä I olevan II osan toimintoperusteisessa tuoteluokassa (PFC) 1(C)(I) ”epäorgaaninen pääravinnelannoite”.

2. Lannoitteita koskevat yhdenmukaistamissäännöt vahvistettiin ensimmäisen kerran 1970- ja 1980-luvuilla ( 2 ) . Tällä hetkellä sovellettavat säännöt vahvistetaan Euroopan parlamentin ja neuvoston asetuksessa (EY) N:o 2003/2003 ( 3 ) , joka korvataan asetuksella (EU) 2019/1009 16. heinäkuuta 2022 alkaen. EU:n tasolla vahvistettujen yhdenmukaistamissääntöjen soveltaminen on vapaaehtoista. Valmistaja voi siis valita seuraavien vaihtoehtojen välillä: 1) tuotteiden kaupan pitäminen EU:n tasolla vahvistettujen yhdenmukaistamissääntöjen mukaisesti; tällaisessa tapauksessa tuotteista käytetään nimitystä ”yhdenmukaistetut tuotteet”, ja ne liikkuvat vapaasti sisämarkkinoilla, tai 2) tuotteiden kaupan pitäminen jäsenvaltiossa sovellettavien kansallisten säännösten mukaisesti; tällaisista tuotteista käytetään nimitystä ”yhdenmukaistamattomat tuotteet”, ja niitä voidaan pitää kaupan toisessa EU:n jäsenvaltiossa Euroopan unionin toiminnasta tehdyn sopimuksen (SEUT-sopimus) 34–36 artiklan sekä Euroopan parlamentin ja neuvoston asetuksen (EY) N:o 764/2008 (4) nojalla. Asetuksen (EY) N:o 2003/2003 mukaan lannoitteesta, joka kuuluu johonkin asetuksen liitteessä I lueteltuun lannoitetyyppiin ja täyttää asetuksessa säädetyt edellytykset, saadaan käyttää nimitystä ”EY-lannoite” (yhdenmukaistetut tuotteet). Asetuksessa (EY) N:o 2003/2003 ei vahvisteta raja-arvoa EY-lannoitteisiin (yhdenmukaistetut tuotteet) sisältyville haitallisille aineille. Sen mukaan jäsenvaltiot eivät saa muun muassa lannoitteen koostumuksen, kuten haitallisten aineiden pitoisuuden, perusteella kieltää, rajoittaa tai vaikeuttaa asetuksen säännösten mukaisten ”EY-lannoitteiden” saattamista markkinoille. Jäsenvaltiot voivat kuitenkin kansallisessa lainsäädännössään vahvistaa haitallisille aineille pakolliset raja-arvot, joita sovelletaan yhdenmukaistamattomiin tuotteisiin. Asetuksessa (EU) 2019/1009 vahvistetaan EU-lannoitevalmisteita koskevat yhdenmukaistamissäännöt, joihin sisältyy useampia tuoteluokkia kuin asetukseen (EY) N:o 2003/2003. Siinä vahvistetaan haitallisten aineiden raja-arvot yhdenmukaistetuille tuotteille ensimmäistä kertaa EU:n tasolla. Ne ovat epäorgaanisia pääravinnelannoitteita tai orgaanisia kivennäislannoitteita, joiden fosforipitoisuus on vähintään 5 massaprosenttia fosforipentoksidia. Fosfaattilannoitteiden kadmiumpitoisuuden raja-arvoksi vahvistetaan 60 mg/kg fosforipentoksidia. Asetuksessa säädetään samaan tapaan kuin asetuksessa (EY) N:o 2003/2003, että jäsenvaltiot eivät saa estää unionin säännösten mukaisten EU-lannoitevalmisteiden markkinoille saattamista haitallisten aineiden pitoisuuteen liittyvistä syistä. Ne saavat kuitenkin pitää voimassa tai ottaa käyttöön asianmukaisiksi katsomansa raja-arvot, joita sovelletaan haitallisten aineiden pitoisuuksiin yhdenmukaistamattomissa tuotteissa.

3. Tanskan kuningaskunta aikoo pitää voimassa kansallisen toimenpiteen liitteessä vahvistetun kadmiumin kansallisen raja-arvon, joka on 48 mg/kg fosforipentoksidia. Fosforia sisältävien lannoitteiden kadmiumpitoisuutta on säännelty Tanskassa vuodesta 1989. Tanskan tiedoksiannon mukaan kansallisella toimenpiteellä säännellään niiden Tanskassa käytettäväksi tarkoitettujen kaupallisten lannoitteiden myyntiä, jotka sisältävät raakafosfaatista saatua fosforia ja joiden kokonaisfosforipitoisuus on vähintään 1 painoprosentti. Tanskan säännöt ovat yleisluonteisia, ja niitä sovelletaan sekä kotimaisiin että maahantuotuihin fosforipohjaisiin lannoitteisiin.

4. Tanskan kuningaskunta on analysoinut asetuksessa (EU) 2019/1009 vahvistetun raja-arvon (60 mg/kg fosforipentoksidia) odotetut kansalliset vaikutukset. Tätä raja-arvoa pidettiin erittäin huolestuttavana, kun otetaan huomioon tarve suojella ympäristöä ja ihmisten terveyttä kadmiumaltistukselta. Kadmium on haitallinen raskasmetalli, joka imeytyy ympäristössä eri viljelykasveihin ja aiheuttaa siten riskin ihmisten terveydelle, koska ihminen altistuu kadmiumille elintarvikkeiden välityksellä. Kadmium voi ääritapauksissa vahingoittaa munuaisia ja luustoa.

5. Tanskan kuningaskunnan mukaan altistuminen maatalousmaan kadmiumille ja kadmiumin joutuminen maatalousmaahan on Tanskassa yleisesti ottaen vähäisempää kuin EU:ssa keskimäärin Tanskan kuningaskunnan jo käynnistämien ja toteuttamien toimien ansiosta. Näihin kuuluu joukko kohdennettuja toimenpiteitä, joilla vähennetään fosforilannoitteista maatalousmaahan joutuvan kadmiumin määrää. Lisäksi Tanskan kuningaskunta katsoo, että altistumistasoja on edelleen tarpeen alentaa Tanskassa.

6. Kansallisessa toimenpiteessä kadmiumin raja-arvoksi asetetaan 48 mg/kg fosforipentoksidia Tanskassa käytettäväksi myytävissä lannoitteissa. Näin ollen se ei estä tanskalaisia yrityksiä ostamasta lannoitteita muista maista myydäkseen niitä edelleen sisämarkkinoilla tai kolmansissa maissa. Tanskan lannoitemarkkinoiden arvioidaan olevan 2–3 prosenttia koko Euroopan markkinoista. Tanskan kuningaskunnan arvion mukaan kadmiumin kansallinen raja-arvo ei ole aiheuttanut häiriöitä sisämarkkinoilla niiden yli 20 vuoden aikana, jolloin se on ollut voimassa. Tanskan kuningaskunta arvioi, että kaupallisista lannoitteista Tanskan maatalousmaahan joutuvan kadmiumin määrä kasvaa, jos sen kansallista raja-arvoa ei pidetä voimassa ja jos sen sijaan sovelletaan korkeampaa EU:n yhdenmukaistettua raja-arvoa, joka on 60 mg Cd/kg fosforipentoksidia. Tämä johtuu siitä, että Tanskassa todennäköisesti pidetään kaupan kaupallisia lannoitteita, joiden kadmiumpitoisuus on korkeampi, mikä lisää maassa käytettävien lannoitteiden keskimääräistä kadmiumpitoisuutta.

7. Lannoitteiden kadmiumpitoisuutta on käsitelty eri yhteyksissä EU:n tasolla johtuen sen kielteisistä vaikutuksista ihmisten terveyteen ja ympäristöön. Komissio ilmoitti jo asetuksen (EY) N:o 2003/2003 johdanto-osan 15 kappaleessa aikovansa käsitellä kysymystä kivennäislannoitteiden sisältämästä kadmiumista, jota ei ole tarkoituksella sisällytetty lannoitteeseen. Komissio antoi vuonna 2016 ehdotuksen Euroopan parlamentin ja neuvoston asetukseksi CE-merkittyjen lannoitevalmisteiden asettamista saataville markkinoilla koskevien sääntöjen vahvistamisesta (5). Komissio ehdotti fosfaattilannoitteille raja-arvoa 60 mg/kg fosforipentoksidia ja tämän raja-arvon asteittaista alentamista 20 mg:aan/kg fosforipentoksidia 12 vuoden kuluessa uuden asetuksen soveltamisen aloittamispäivästä. Euroopan parlamentin ja neuvoston asiasta käymien tiiviiden neuvottelujen jälkeen tämän ehdotuksen perusteella hyväksytyssä asetuksessa (EU) 2019/1009 asetetaan raja-arvoksi 60 mg/kg fosforipentoksidia 16. heinäkuuta 2022 alkaen. Lisäksi Euroopan komissiolla on velvollisuus tarkastella uudelleen fosfaattilannoitteiden kadmiumpitoisuuden raja-arvoja viimeistään 16. heinäkuuta 2026 sen arvioimiseksi, voidaanko näitä raja-arvoja alentaa soveltuvalle tasolle. Komission on otettava huomioon ympäristötekijät, erityisesti maaperän ja ilmaston tila, terveyteen liittyvät tekijät sekä sosioekonomiset tekijät, mukaan lukien toimitusvarmuuteen liittyvät näkökohdat.

8. Komissio käsittelee Tanskan tiedoksiantoa SEUT-sopimuksen 114 artiklan 4 ja 6 kohdan mukaisesti. SEUT-sopimuksen 114 artiklan 4 kohdassa määrätään, että jos sen jälkeen, kun EU on toteuttanut yhdenmukaistamistoimenpiteen, jäsenvaltio pitää sopimuksen tärkeistä 36 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa tiukemmat kansalliset säännöksensä tai määräyksensä, sen on annettava nämä säännökset ja määräykset sekä perusteet niiden voimassa pitämiselle tiedoksi komissiolle. Komissio hyväksyy tai hylkää Tanskan säännöksen kuuden kuukauden kuluessa sen tiedoksi antamisesta. Tuona aikana komissio tarkistaa, voidaanko Tanskan säännöstä pitää ennen yhdenmukaistamista voimassa olleena toimenpiteenä, joka poikkeaa yhdenmukaistamissäännöistä. Jos vastaus on myönteinen, komissio tarkistaa, onko sen voimassa pitäminen perusteltua tärkeistä SEUT-sopimuksen 36 artiklassa tarkoitetuista tai ympäristönsuojeluun liittyvistä syistä, ja varmistaa, että se ei ole keino mielivaltaiseen syrjintään eikä kaupan peiteltyyn rajoittamiseen eikä muodosta tarpeetonta tai suhteetonta estettä sisämarkkinoiden toiminnalle.

9. Osapuolten, jotka haluavat esittää tätä tiedoksiantoa koskevia huomautuksia, on lähetettävä huomautuksensa komissiolle 30 päivän kuluessa tämän tiedoksiannon julkaisemisesta. Komissio varaa itselleen oikeuden toimittaa tällaiset huomautukset tiedoksiannon esittäneelle jäsenvaltiolle. Tämän määräajan jälkeen toimitettuja huomautuksia ei oteta huomioon.

10. Lisätietoja Tanskan tiedoksiannosta on saatavissa seuraavasta osoitteesta: Euroopan komissio Sisämarkkinoiden, teollisuuden, yrittäjyyden ja pk-yritystoiminnan pääosasto PO GROW – Yksikkö D2 ”Kemianteollisuus ja muoviteollisuus” Puhelin: +32 22950708 Sähköposti: grow-fertilising-products@ec.europa.eu

(1) Euroopan parlamentin ja neuvoston asetus (EU) 2019/1009, annettu 5 päivänä kesäkuuta 2019, EU-lannoitevalmisteiden asettamista saataville markkinoilla koskevien sääntöjen vahvistamisesta ja asetusten (EY) N:o 1069/2009 ja (EY) N:o 1107/2009 muuttamisesta sekä asetuksen (EY) N:o 2003/2003 kumoamisesta, (EUVL L 170, 25.6.2019, s. 1).

(2) Neuvoston direktiivi 76/116/ETY, annettu 18 päivänä joulukuuta 1975, lannoitteita koskevan jäsenvaltioiden lainsäädännön lähentämisestä (EYVL L 24, 30.1.1976, s. 21), ja neuvoston direktiivi 80/876/ETY, annettu 15 päivänä heinäkuuta 1980, yksiravinteisia runsastyppisiä ammoniumnitraattilannoitteita koskevan jäsenvaltioiden lainsäädännön lähentämisestä (EYVL L 250, 23.9.1980, s. 7).

(3) Euroopan parlamentin ja neuvoston asetus (EY) N:o 2003/2003, annettu 13 päivänä lokakuuta 2003, lannoitteista (EUVL L 304, 21.11.2003, s. 1).

(4) Euroopan parlamentin ja neuvoston asetus (EY) N:o 764/2008, annettu 9 päivänä heinäkuuta 2008, tiettyjen kansallisten teknisten määräysten soveltamista toisessa jäsenvaltiossa laillisesti kaupan pidettyihin tuotteisiin koskevista menettelyistä sekä päätöksen N:o 3052/95/EY kumoamisesta ( EUVL L 218, 13.8.2008, s. 21).

(5) COM/2016/0157 final – 2016/084 (COD).